DÔVODOVÁ   SPRÁVA

Všeobecná časť

	Povolanie sestier a povolanie pôrodných asistentiek nebolo doteraz upravené osobitným právnym predpisom. Rámcová úprava je obsiahnutá v zákone Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov, a to v § 20a, ktorý definuje ošetrovateľskú starostlivosť ako súčasť primárnej, sekundárnej a následnej zdravotnej starostlivosti. Takto vymedzená definícia je v rozpore  so súčasným chápaním ošetrovateľstva ako vedy, ako aj jeho praktickej aplikácie ošetrovateľskej  starostlivosti v krajinách Európskej únie a OECD. V navrhovanej novele zákona NR SR č. 277/1994 Z. z. o zdravotnej starostlivosti v znení neskorších predpisov, ktorá bola predložená do Národnej rady Slovenskej republiky sa nanovo vymedzuje definícia ošetrovateľskej starostlivosti a súčasne sa definuje aj pôrodná asistencia.  
Nové ponímanie  povolania sestry a povolania pôrodnej asistentky vychádza z odporúčaní a definícií Svetovej zdravotníckej organizácie, ktoré sú obsiahnuté v Európskej stratégie WHO pre vzdelanie v ošetrovateľstve a v pôrodnej asistencii (Kodaň, 1999) z  materiálu ICN (Medzinárodnej rady sestier,  Ženeva 1996) – Výchova v ošetrovateľstve od minulosti po súčasnosť a zo stanoviska stáleho výboru pre ošetrovateľstvo pri Európskej únii (Permanent Comittee of Nursing), ktorý je záväzný pre ošetrovateľské profesie Európskej únie. Podľa týchto dokumentov sestry a pôrodné asistentky majú byť v popredí európskej zdravotnej agendy a budú významným partnerom pri jej zabezpečení v zmysle Amsterdamskej zmluvy a záverov Európskej komisie zdravia a ochrany spotrebiteľov. 
Vzhľadom na uvedené je doterajšia právna úprava povolania sestier a povolania pôrodných asistentiek  nepostačujúca, a preto Ministerstvo zdravotníctva Slovenskej republiky pripravilo návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek. a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov.
Povolanie sestry a povolanie  pôrodnej asistentky sú v Európskej únii regulovanými povolaniami rovnako ako povolanie lekára, zubného lekára a farmaceuta. 
Slovenská republika v procese asociácie na členstvo v Európskej únii musí transponovať reguláciu povolania sestry a povolania pôrodnej asistentky upravenú v Smerniciach Rady Európskej únie: Smernica Rady č. 77/452/EEC o vzájomnom uznávaní diplomov, certifikátov a iných dokladov o formálnej kvalifikácii sestier pre všeobecnú starostlivosť vrátane opatrení na uľahčenie efektívneho vykonávania práva slobodne poskytovať služby, Smernica Rady č. 77/453/EEC o koordinácii ustanovenia zákona, predpisu alebo administratívneho opatrenia o činnosti zdravotných sestier zodpovedných za všeobecnú starostlivosť, Smernica Rady č. 80/154/EEC o vzájomnom uznávaní diplomov, certifikátov a iných dokladov o formálnych kvalifikáciách v pôrodnej asistencii vrátane opatrení na uľahčenie efektívneho práva na usadenie sa a slobodného poskytovania služieb, Smernica Rady č. 80/155/EEC o koordinácii ustanovení podľa zákona, predpisu alebo administratívneho opatrenia, ktoré sa vzťahujú na započatie a vykonávanie činnosti pôrodných asistentiek.
V záujme skvalitnenia poskytovanej ošetrovateľskej starostlivosti a pôrodnej asistencie je nevyhnutné zaviesť registráciu sestier a pôrodných asistentiek zákonom a poveriť touto povinnosťou stavovskú organizáciu, ktorá má vo svojej pôsobnosti zaručovať najmä kvalitné poskytovanie ošetrovateľskej starostlivosti sestrami a pôrodnej asistencie pôrodnými asistentkami.

          Zákonom č. 14/1992 Zb. bola zriadená Slovenská komora stredných zdravotníckych pracovníkov a Slovenská komora zubných technikov. V Slovenskej komore stredných zdravotníckych pracovníkov sa združujú sestry, pôrodné asistentky, laboranti, asistenti, technici a fyzioterapeuti. 
          Povolania sestier a pôrodných asistentiek zaznamenali značné zmeny v Slovenskej republike, najmä v oblasti vzdelávania. Kompetencie zostávali stále rovnaké napriek tomu, že už v školskom roku 1990/1991 bol zriadený Ústav ošetrovateľstva na Jeséniovej lekárskej fakulte UK v Martine, ktorý vzdeláva v bakalárskom štúdiu aj v magisterskom štúdiu v akreditovanom odbore ošetrovateľstvo sestry. Jeséniova lekárska fakulta je pripravená akreditovať v bakalárskom štúdiu aj v magisterskom štúdiu študijný program pôrodnej asistentky. Na lekárskej fakulte Univerzity P.J.Šafárika v Košiciach bol akreditovaný študijný odbor ošetrovateľstvo formou bakalárskeho štúdia. V roku 1992 bola zriadená ošetrovateľská fakulta Trnavskej univerzity, ktorá sa v roku 1999 premenovala na fakultu zdravotníctva a sociálnej práce s akreditovaným  študijným odborom ošetrovateľstvo, rehabilitácia,  v ktorých sa formou magisterského štúdia vzdelávajú sestry len v diaľkovej forme štúdia.
           Regulácia povolania sestry a povolania pôrodnej asistentky sa bude uskutočňovať formou registrácie a opakovanej registrácie. Registráciu bude vykonávať stavovská samosprávna organizácia – Slovenská komora sestier a pôrodných asistentiek prostredníctvom registračného výboru pre sestry a registračného výboru pre pôrodné asistentky. Register sa vedie za účelom prehľadu o sestrách a pôrodných asistentkách, ktoré sú členkami komory, čo má veľký význam pre plánovanie ľudských zdrojov pre pokrytie týchto zdravotníckych služieb a za účelom kontroly dodržiavania postupu lege artis a etických zásad výkonu oboch povolaní, ako aj kontroly vzdelávacích aktivít osôb podliehajúcich registrácii obnovou registrácie v lehote piatich rokov. Registrácia zabezpečuje,  že povolanie sestier a povolanie pôrodných asistentiek bude vykonávané v súlade s požiadavkami spoločnosti. Úlohy registrácie by nemohla plniť doterajšia spoločná Slovenská komora stredných zdravotníckych pracovníkov. 
Už v súvislosti s nadväzovaním medzinárodných kontaktov Slovenskej komory stredných zdravotníckych pracovníkov jednotlivé povolania narážali na problémy, pretože v štátoch EÚ, štátoch OECD, ba aj v rozvojových krajinách sú reprezentatívne organizácie jednotlivých zdravotníckych povolaní samostatné a aj medzinárodné reprezentatívne organizácie sú budované na tomto princípe. 
Ak má existujúca komora plniť úlohu samosprávnej stavovskej organizácie v nej združených povolaní, nemôžu rozhodovať o výkone povolania sestry a pôrodnej asistentky laboranti, technici, asistenti, fyzioterapeuti a opačne sestry a pôrodné asistentky o nich. Úlohy v regulácii jednotlivých povolaní si bezpodmienečne vyžadujú rozdeliť pôvodnú komoru. Preto sa zriaďuje zákonom Slovenská komora sestier a pôrodných asistentiek.
Dňa 29. júna 2001 bol návrh zákona prerokovaný v súlade s § 3 ods. 2 zákona č. 166/1999 Z. z.  o hospodárskom a sociálnom partnerstve (zákon o tripartite) v Rade hospodárskej a  sociálnej dohody Slovenskej republiky. Rada hospodárskej a sociálnej dohody Slovenskej republiky s predloženým návrhom zákona súhlasila s pripomienkami, ktoré sa do návrhu zapracovali a odporučila ho predložiť Legislatívnej rade vlády Slovenskej republiky.

V Legislatívnej rade vlády Slovenskej republiky bol návrh zákona prerokovaný dňa 19. júla 2001 so záverom, že Legislatívna rada vlády Slovenskej republiky sa ešte osobitne vyjadrí k povinnému členstvu sestier a pôrodných asistentiek. Dňa 21. augusta 2001 Legislatívna rada vlády Slovenskej republiky vyjadrila názor, že sa zachováva pôvodný právny stav v tejto veci podľa zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov a nebude sa zavádzať povinné členstvo pre všetky sestry a pôrodné asistentky. 
Legislatívna rada vlády Slovenskej republiky uviedla, že po zapracovaní týchto pripomienok je možné predložiť návrh predmetného zákona na rokovanie vlády Slovenskej republiky. 
Všetky pripomienky uplatnené na rokovaní Legislatívnej rady vlády Slovenskej republiky sú zapracované v návrhu zákona, ktorý sa predkladá na rokovanie vlády Slovenskej republiky bez  rozporov.

Realizácia predloženého návrhu zákona nebude mať vplyv na zamestnanosť. Aplikácia tohto návrhu zákona nebude mať dopad na štátny rozpočet, pretože výdavky sa budú uhrádzať výlučne z prostriedkov, ktorými bude disponovať komora. Uvedené zobralo na vedomie Ministerstvo financií Slovenskej republiky listom zo dňa 10. apríla 2001, číslo 6539/2001-81.

Návrh zákona je v súlade s Ústavou Slovenskej republiky, so zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná. 

Doložka zlučiteľnosti návrhu zákona  s právom Európskej únie

1.	Navrhovateľ zákona : Ministerstvo zdravotníctva Slovenskej republiky

2.	Názov návrhu zákona : Návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení niektorých zákonov.

3.	V práve Európskej únie je problematika  návrhu zákona upravená :

-	Smernica Rady z 27. júna 1977 č. 77/452/EEC týkajúca sa vzájomného uznávania diplomov, certifikátov a iných dôkazov o formálne kvalifikácii sestier pre všeobecnú starostlivosť, vrátane opatrení na uľahčenie efektívneho vykonávania  práva slobodne poskytovať služby,
-	Smernica Rady z 27. júna 1977 č. 77/453/EEC o koordinácii zákona predpisu alebo administratívneho opatrenia o činnosti zdravotných sestier zodpovedných za všeobecnú starostlivosť,
-	Smernica Rady z 21. januára 1980 č. 80/154/EEC o vzájomnom uznávaní diplomov, certifikátov a iných dokladov o formálnych kvalifikáciách v pôrodnej asistencii, vrátane opatrení na uľahčenie efektívneho uplatňovania práva na etablovanie sa a slobody poskytovania služieb,
-	Smernica Rady z 21. januára 1980 č. 80/155/EEC o koordinácii ustanovení podľa zákona,  predpisu  alebo administratívneho opatrenia vzťahujúceho sa na započatie a vykonávanie činnosti pôrodných asistentiek.

4.	Návrh zákona svojou problematikou patrí medzi prioritné oblasti aproximácie práva obsiahnuté v čl. 70 Európskej dohody o pridružení (ochrana zdravia a života ľudí, zvierat a rastlín) a medzi prioritné oblasti harmonizácie práva, ktoré sú obsiahnuté v Bielej knihe - kapitola 18 “vzájomné uznávanie kvalifikácie”.

5.	Charakteristika právnych noriem Európskej únie, ktorými je upravená problematika návrhu zákona : Smernice Európskej únie, upravujú podmienky, za ktorých je členský štát Európskej únie povinný automaticky uznať doklad  o vzdelaní osobe, ktorá prichádza alebo pochádza z členského štátu Európskej únie, ak ide o výkon regulovaného zdravotníckeho povolania. Vzájomné uznávanie odbornej kvalifikácie je nevyhnutné pre plné zabezpečenie slobodného pohybu osôb -  jednej zo základných slobôd, na ktorých je postavené fungovanie Európskej únie. Uvedené smernice takisto upravujú podmienky na efektívne uplatňovanie práva vykonávať zdravotnícke povolanie na území ktoréhokoľvek členského štátu Európskej únie a zároveň stanovujú požiadavky na získanie odbornej kvalifikácie na výkon regulovaných zdravotníckych povolaní.

6.	Vyjadrenie stupňa kompatibility: Návrh zákona je čiastočne kompatibilný s odporúčaniami príslušnej kapitoly v Bielej knihe Komisie Európskeho spoločenstva. Úplná kompatibilita sa dosiahne až novelizáciou vyhlášky Ministerstva školstva č. 141/1991 Zb. o nostrifikácii diplomov a iných dokladov o štúdiu  na zahraničných vysokých školách, novelizáciou vyhlášky Ministerstva školstva a vedy Slovenskej republiky č. 207/1993 Z.z., ktorou sa ustanovujú podrobnosti o rovnocennosti dokladov o vzdelaní a o podmienkach uznania rovnocennosti  dokladov o vzdelaní vydaných zahraničnými základnými a strednými školami, novelizáciou zákona NR SR č. 73/1995 Z.z. o pobyte cudzincov na území Slovenskej republiky v znení neskorších predpisov,  schválením vyhlášok Ministerstva zdravotníctva Slovenskej republiky o odbornej spôsobilosti pracovníkov v zdravotníctve a o ďalšom vzdelávaní pracovníkov v zdravotníctve,  prijatím nového zákona o vysokých školách a zákona o uznávaní odbornej kvalifikácie občanov členských štátov Európskej únie na účely výkonu regulovaných povolaní a regulovaných odborných činností v Slovenskej republike.

Osobitná časť

K § 1
Predmetom zákona je právna úprava povolania sestry a povolania pôrodnej asistentky, odborných a etických zásad výkonu povolania sestry a pôrodnej asistentky, podmienky a spôsob regulácie výkonu povolania sestry a povolania pôrodnej asistentky, ktoré sú členmi komory prostredníctvom registrácie, postavenie práva a povinnosti členov Slovenskej komory  sestier a pôrodných asistentiek. 

K § 2
Obsahuje základné ustanovenia zákona, ktoré úzko súvisia s výkonom povolania sestry a pôrodnej asistentky a výkonom ošetrovateľskej praxe a praxe v pôrodnej asistencii. Vymedzenie definície metódy ošetrovateľského procesu je z hľadiska zákona nevyhnutné nakoľko tento pojem nie je v laickej ale ani v zdravotníckej verejnosti  známe a akceptované. Cieľom metódy ošetrovateľského procesu je stanoviť skutočné alebo predpokladané problémy osoby v súvislosti so starostlivosťou o zdravie, naplánovať uspokojenie zistených potrieb, vykonať, dokumentovať špecifické ošetrovateľské zásahy na uspokojenie týchto problémov. S týmto procesom úzko súvisí ošetrovateľská prax, ktorá je vlastne praktická realizácia činnosti sestry a pôrodnej asistentky pri poskytovaní ošetrovateľskej starostlivosti a pôrodnej asistencie.
	Pod ošetrovateľstvom sa rozumie vedná disciplína s komplexným prístupom k človeku pri zachovávaní a podpore zdravia, pri prevencii a starostlivosti o chorého človeka. Určuje vedecky zdôvodnené postupy pri výkone ošetrovateľskej starostlivosti, ktorá je neoddeliteľnou súčasťou zdravotníckeho systému štátu. Ošetrovateľstvo zahŕňa podporu zdravia, predchádzanie chorobám, starostlivosť o fyzicky a mentálne choré  osoby a starostlivosť o zomierajúcich.
	Ošetrovateľskú starostlivosť  a pôrodnú asistenciu vymedzuje v súlade s definíciou ošetrovateľstva ako vedného odboru a jeho praktickej aplikácie v ošetrovateľskej starostlivosti ako aj v pôrodnej asistencii predložená zmena zákona č. 277/1994 Z. z. o zdravotnej starostlivosti v znení neskorších predpisov v ustanovení § 20a nakoľko sú neoddeliteľnou súčasťou zdravotnej starostlivosti upravenej týmto zákonom. Pojmy ošetrovateľská starostlivosť a pôrodná asistencia ako aj ošetrovateľská prax a prax  pôrodnej asistencie zdôrazňujú autonómnosť oboch povolaní ako aj potrebu úzkej spolupráce s lekármi, ostatnými zdravotníckymi pracovníkmi a inými odbornými pracovníkmi v zdravotníctve príslušného zdravotníckeho zariadenia alebo zariadenia sociálnych služieb. Rovnako sa zdôrazňuje spolupráca sestier a pôrodných asistentiek s inými fyzickými a právnickými osobami pri plánovaní, poskytovaní, koordinácii a vyhodnocovaní ošetrovateľskej starostlivosti a pôrodnej asistencii. Úzka spolupráca je žiadúca s orgánmi územnej samosprávy miestnej štátnej správy.
	
K § 3 
Povolanie sestry a pôrodnej asistentky je súhrn činností vyžadujúce odbornú spôsobilosť podľa osobitného predpisu, ktorým je vyhláška Ministerstva zdravotníctva Slovenskej socialistickej republiky č. 79/1981 Zb. o zdravotníckych pracovníkoch a iných odborných pracovníkoch v zdravotníctve, v súčasnosti sa pripravuje nariadenie vlády Slovenskej republiky o odbornej spôsobilosti pracovníkov v zdravotníctve, ktoré nahradí doterajšiu vyhlášku. Sestry a pôrodné asistentky -manažérky v ošetrovateľstve a v pôrodnej asistencii na úrovni zdravotníckeho zariadenia a na regionálnej úrovni, ako aj učiteľky ošetrovateľstva  a pôrodnej asistencie majú mať magisterský stupeň vysokoškolského vzdelania. 

K § 4
Upravuje účasť Slovenskej komory sestier a pôrodných asistentiek na sústavnom vzdelávaní sestier a pôrodných asistentiek a sústavné vzdelávanie sestier a pôrodných asistentiek. 

K § 5 	
Upravuje zriadenie Slovenskej komory sestier a pôrodných asistentiek, ktorá je právnickou osobou so sídlom v Bratislave ako aj regionálnych komôr v jednotlivých administratívnosprávnych celkoch. Komora je samosprávna stavovská organizácia. Pôsobnosť komory je vymedzená územím Slovenskej republiky.

K § 6
Upravuje úlohy komory, pričom niektoré obsahujú vymedzenie pôsobnosti tak, ako je určené v § 2 zákona č. 14/1992 Zb. o Slovenskej komore stredných zdravotníckych pracovníkoch a o Slovenskej komore zubných technikov. Najvýznamnejšími novými úlohami komory je oprávnenie komory vstupnou registráciou a jej pravidelnou obnovou po piatich rokoch regulovať výkon povolania sestry a pôrodnej asistentky a možnosť zúčastňovať sa na dohľade nad odborným a etickým výkonom oboch povolaní.
Komora môže vydávať záväzné stanoviská k vymedzeniu obvodov v agentúrach domácej ošetrovateľskej starostlivosti a  v neštátnych zdravotníckych zariadeniach.

K § 7
	Upravuje členstvo v komore pre sestry a pôrodné asistentky, ktoré vykonávajú ošetrovateľskú prax a prax v pôrodnej asistencii. Zákon č. 14/1992 Zb. vyžadoval povinné členstvo pre uchádzačov a pracovníkov v neštátnych zdravotníckych zariadeniach. Tento zákon upravuje povinné členstvo v komore pre sestry a pre pôrodné asistentky, ktoré vykonávajú  ošetrovateľskú prax a prax pôrodnej asistencie, a nie sú v pracovnoprávnom vzťahu k štátnemu zdravotníckemu zariadeniu.
Sestry a pôrodné asistentky, ktoré prichádzajú vykonávať povolanie sestry a povolanie pôrodnej asistentky  na územie Slovenskej republiky z členských krajín EÚ alebo získali odbornú spôsobilosť v členských krajinách EÚ, sa môžu stať členom komory, vzhľadom na úpravu v práve Európskej únie, ktorá zaručuje voľný pohyb lekárov a vzájomné uznávanie ich diplomov, vysvedčení a iných dokladov o formálnom vzdelávaní, vrátanie opatrení na uľahčenie efektívneho uplatňovania práv  na  etablovanie a  slobodu poskytovať služby.
Sestrám a pôrodným asistentkám, ktoré nevykonávajú ošetrovateľskú prax a prax v pôrodnej asistencii sa umožňuje neregistrované členstvo. Komora môže udeliť aj čestné členstvo. Neregistrovaní členovia nemajú práva a povinnosti registrovaných členov, až na právo zúčastňovať sa vzdelávacích aktivít komory, ktoré im umožnia pripraviť sa na prípadnú registráciu a tým aj vznik registrovaného členstva.

K § 8 až  § 13 
Upravujú podmienky regulácie povolania sestry a pôrodnej asistentky formou registrácie. Registrácia zabezpečuje výkon povolania sestry a povolania pôrodnej asistentky tak, aby osoby vykonávajúce tieto povolania spĺňali podmienky a požiadavky ustanovené v tomto zákone a v iných všeobecne záväzných predpisoch. Registrácia sleduje ochranu verejnosti pred nekompetentným výkonom povolania sestry a pôrodnej asistentky. Vedenie registrov zveruje zákon Slovenskej komore sestier a pôrodných asistentiek. Slovenská komora sestier a pôrodných asistentiek v súlade so zákonom vytvára za týmto cieľom registračný výbor osobitne pre sestry a osobitne pre pôrodné asistentky. 
§ 10 určuje povinnosť registračného výboru pre sestry a registračný výbor pre pôrodné asistentky zapísať do 30 kalendárnych dní odo dňa doručenia písomnej žiadosti fyzickú osobu, ktorá spĺňa zákonom stanovené podmienky. 
V § 11 sú určené prípady, v ktorých odmietne registračný výbor pre sestry a registračný výbor pre pôrodné asistentky zapísať do registra fyzickú osobu. 
§ 12 upravuje obnovenie registrácie sestry alebo pôrodnej asistentky po uplynutí piatich rokov odo dňa prvej alebo predchádzajúcej registrácie. Zákon vyžaduje opakovanú registráciu z dôvodu, aby sa sestry a pôrodné asistentky  sústavne vzdelávali pre výkon svojich povolaní, udržiavali si ošetrovateľskú prax a prax pôrodnej asistencie.  Stanovuje podmienku, že sestra a pôrodná asistentka musí odpracovať po dobu piatich rokov odo dňa prvej registrácie najmenej 2500 hodín v ošetrovateľskej praxi alebo praxi pôrodnej asistencie. Pracovný čas po dobu piatich rokov predstavuje 10 000 hodín, z ktorých sestra alebo pôrodná asistentka, ak odpracuje štvrtinu a bude sa ďalej vzdelávať, môže sa na jej návrh automaticky obnoviť registrácia. Ak sestra alebo pôrodná asistentka nesplní tieto podmienky musí sa podrobiť registračnej skúške. Obsah a metodiku registračnej skúšky, čas a miesto jej vykonania určí registračný výbor pre sestry a registračný výbor pre pôrodné asistentky. 
V § 13 sú taxatívne vymenované prípady, v ktorých registračný výbor pre sestry a registračný výbor pre pôrodné asistentky vyčiarkne alebo môže vyčiarknuť sestru a pôrodnú asistentku z registra.  
Určuje sa právo sestry alebo pôrodnej asistentky požiadať súd o preskúmanie rozhodnutia registračného výboru pre sestry a  registračného výboru pre pôrodné asistentky o odmietnutí zapísať ju do registra alebo o vyčiarknutí z registra. 

K § 14
	Etické zásady výkonu povolania sestier a pôrodných asistentiek upravuje etický kódex sestry, ktorý tvorí prílohu č. 1 k zákonu a etický kódex pôrodnej asistentky, ktorý tvorí prílohu č. 2 k zákonu. Etické kódexy sú záväzné pre každú sestru a pre každú pôrodnú asistentku a ich porušenie podlieha disciplinárnemu postihu podľa tohto zákona.

K § 15
Práva a povinnosti členov komory upravujú predovšetkým priamu účasť sestier a pôrodných asistentiek na správe odborných otázok výkonu oboch povolaní alebo nepriamu účasť formou voľby orgánov komory, právo na zastupovanie záujmov členov v konaní pred súdmi, orgánmi štátnej správy a orgánmi verejnej správy. Povinnosti členov stanovujú predovšetkým povinnosť vykonávať povolanie odborne, spôsobom určeným v zákone a v súlade s etickým kódexom sestry a etickým kódexom pôrodnej asistentky, v súlade s chartou práv pacienta a dohovorom ochrany práv dieťaťa.

K § 16 až § 24
Ustanovenia upravujú jednotlivé orgány komory, spôsob ich tvorby, pôsobnosť a právomoc a dĺžku ich funkčného obdobia. Orgány komory sú snem, rada, prezídium, prezident, registračný výbor, disciplinárna komisia a kontrolný výbor. Jediným novým orgánom je registračný výbor pre sestry a registračný výbor pre pôrodné asistentky, ktorý zákon upravuje v § 22.

K § 25
Vymedzuje sa majetok komory.

K  § 26 až § 28
Upravuje sa  disciplinárne konanie a vymedzujú sa druhy disciplinárnych opatrení v prípade, ak sa člen komory dopustil disciplinárneho previnenia.  Disciplinárne konanie sa zveruje do pôsobnosti disciplinárnej komisie a rady.  V ďalších ustanoveniach sú upravené procesné otázky v súvislosti s disciplinárnym konaním. 

K § 29
Upravuje sa prechod členov sestier a pôrodných asistentiek zo Slovenskej komory stredných zdravotníckych pracovníkov do novozriadenej Slovenskej komory sestier a pôrodných asistentiek  ako aj prechod majetku. Zároveň sa určuje lehota, do ktorej sú povinné sestry a pôrodné asistentky povinné predložiť doklady preukazujúce splnenie podmienok pre registráciu určených týmto zákonom ako aj lehota, do ktorej sú doteraz neregistrované sestry a pôrodné asistentky povinné požiadať o zápis do registra.

K Čl. II
Novelizuje sa zákon Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov. 

K Čl. III
Navrhuje sa účinnosť.

K prílohe č. 1
Navrhuje sa Etický kódex sestry, ktorý obsahuje  etické zásady výkonu povolania sestry.

K prílohe č. 2 
Navrhuje sa Etický kódex pôrodnej asistentky, ktorý obsahuje  etické zásady pôrodnej asistentky.